b'\n_START_ARTICLE_\nGondol (b\xc3\xa5ttype)\n_START_PARAGRAPH_\nEn gondol er en tradisjonell rob\xc3\xa5t fra Venezia. Gondoler har i \xc3\xa5rhundrer v\xc3\xa6rt det viktigste transportmiddel i Venezia. Den dag i dag er gondoler i bruk som ferger (traghetti) over st\xc3\xb8rre kanaler. Dette er store gondoler, og man\xc3\xb8vreres av to gondolieri._NEWLINE_Gondolen drives fremover av gondolieren som st\xc3\xa5r bakerst, ser fremover og skyver den ene \xc3\xa5ren. Gondolieren bruker \xc3\xa5ren som \xc3\xa5re, ikke som stake, selv om den holdes nesten loddrett. Vannet i kanalene i Venezia er for dypt til at staking er mulig. Gondolene skal v\xc3\xa6re svartmalt, men helt frem til 1562 fantes de i flere farger. Dette \xc3\xa5ret ble det forbudt, fordi man ans\xc3\xa5 det ostentativt og overd\xc3\xa5dig. For\xc3\xb8vrig, under Regata Storica, den \xc3\xa5rlige konkurransen mellom bydelene, da kan man se gondoler i farger. Flere av disse gondolene er ekstremt lange, med fra 11 og opp til over tyve roere (!)_NEWLINE_Det er estimert at det var flere tusen gondoler i det 18. \xc3\xa5rhundre. Idag finnes det noen hundre. De fleste brukes til turisttrafikk. Det er fortsatt noen som brukes som ferge, men ingen er lenger i privat bruk. Den siste privateide gondolen i byen tilh\xc3\xb8rte Peggy Guggenheim; hun d\xc3\xb8de 23.desember 1979._NEWLINE_Utformingen av gondolene utviklet seg frem til slutten av det 19. \xc3\xa5rhundre. P\xc3\xa5 det tidspunktet overtok motorb\xc3\xa5ter trafikken._NEWLINE_Gondolene er lange og slanke. De er asymmetriske for \xc3\xa5 gj\xc3\xb8re det enklere \xc3\xa5 drive den fremover med bare en \xc3\xa5re. En gondol best\xc3\xa5r av 200 deler og \xc3\xa5tte forskjellige treslag. I 2002 kostet det 41.000 \xe2\x82\xac \xc3\xa5 bygge en gondol.'